b"\n_START_ARTICLE_\nHD ready\n_START_PARAGRAPH_\nHD ready \xc3\xa9s una certificaci\xc3\xb3 que s'aplica als dispositius de visualitzaci\xc3\xb3 que, complint amb les especificacions HDTV, compleixen els requisits establerts per la EICTA (Associaci\xc3\xb3 de la ind\xc3\xbastria Europea per al desenvolupament de les tecnologies de la informaci\xc3\xb3 i la comunicaci\xc3\xb3) per compatibilitzaci\xc3\xb3 i visualitzaci\xc3\xb3. Si el dispositiu visualitzador compleix els requeriments de la EICTA, se li atorga el segell HD ready que es mostra a la figura 1.\n_START_SECTION_\nRecepci\xc3\xb3 i representaci\xc3\xb3 de HD\n_START_PARAGRAPH_\nLa figura 2 il\xc2\xb7lustra la diversitat de configuraci\xc3\xb3 d'una cadena de recepci\xc3\xb3 i representaci\xc3\xb3 de HD: per una banda, consistent en un receptor HD i un dispositiu visualitzador de HD; o b\xc3\xa9, per l'altra, un televisor HDTV integrat combinant ambdues parts en un sol dispositiu. En aquest \xc3\xbaltim cas, l'etiqueta HD ready fa refer\xc3\xa8ncia nom\xc3\xa9s a la pantalla.\n_START_SECTION_\nAdvert\xc3\xa8ncies\n_START_PARAGRAPH_\nEl fet que un producte llueixi el distintiu HD ready no vol dir necess\xc3\xa0riament que pugui projectar la resoluci\xc3\xb3 completa d'una imatge que prov\xc3\xa9 d'una font d'alta definici\xc3\xb3. La majoria d'aparells no tenen els suficients p\xc3\xadxels com per a donar una representaci\xc3\xb3 p\xc3\xadxel per p\xc3\xadxel del format m\xc3\xa9s exigent d'alta definici\xc3\xb3 (1920x1080) i n'hi ha que ni tan sols ho fan amb la resoluci\xc3\xb3 m\xc3\xa9s baixa (1280x720), com \xc3\xa9s el cas dels monitors de CRT o pantalles de plasma, amb resolucions de 1024x768._NEWLINE_El terme HD compatible s'utilitza tamb\xc3\xa9 a nivell europeu per a indicar que una pantalla t\xc3\xa9 connexi\xc3\xb3 HDMI, per\xc3\xb2 la seva resoluci\xc3\xb3 \xc3\xa9s inferior a la que estableix el segell HD Ready.\n_START_SECTION_\nHD ready vs FullHD\n_START_PARAGRAPH_\nEl distintiu HD ready garanteix la visualitzaci\xc3\xb3 d'imatges amb resoluci\xc3\xb3 HD, per\xc3\xb2 no assegura que sigui amb la nitidesa completa que pot oferir HD. \xc3\x89s a dir, el format HD presenta diverses resolucions possibles: 720i, 720p, les menors; i 1080i,1080p les majors i que proporcionen una qualitat \xc3\xb2ptima. En cas que un dispositiu visualitzador suporti 1080p es considera FullHD; \xc3\xa9s a dir, immillorable quant a visualitzaci\xc3\xb3 d'imatge HD actualment.\n_START_SECTION_\nAspectes a considerar\n_START_PARAGRAPH_\nEl segell HD ready garanteix la visualitzaci\xc3\xb3 d'imatge d'alta definici\xc3\xb3. Ara b\xc3\xa9, perqu\xc3\xa8 el dispositiu visualitzador resulti efectiu, la font d'imatge ha d'\xc3\xa9sser tamb\xc3\xa9 en alta definici\xc3\xb3. \xc3\x89s a dir, es requereix difusi\xc3\xb3 d'imatge HD i un receptor HD, en el cas de teledifusi\xc3\xb3; o b\xc3\xa9 dispositius d'emmagatzematge i reproducci\xc3\xb3 HD (HDPVR). Malauradament, en el nostre pa\xc3\xads la difusi\xc3\xb3 de televisi\xc3\xb3 d'alta definici\xc3\xb3 encara es troba en fase de proves (actualment nom\xc3\xa9s existeixen TV3 HD i Canal 9 HD), i a m\xc3\xa9s, els formats f\xc3\xadsics d'alta definci\xc3\xb3: Blu-ray i HD-DVD no estan massa estesos. Aix\xc3\xad doncs, avui dia, l'\xc3\xbanica justificaci\xc3\xb3 per a l'adquisici\xc3\xb3 d'un dispositiu HD ready \xc3\xa9s la seva capacitat de suportar la televisi\xc3\xb3 del futur: la televisi\xc3\xb3 d'alta definici\xc3\xb3.\n_START_SECTION_\nAlternatives als televisors HD ready\n_START_PARAGRAPH_\nLa majoria d\xe2\x80\x99ordinadors de sobretaula i port\xc3\xa0tils s\xc3\xb3n m\xc3\xa9s HD Ready del que requereix aquest distintiu. Tot i aix\xc3\xad, no se\xe2\x80\x99ls qualifica amb aquest segell, llevat que compleixin els requisits de connexi\xc3\xb3 establerts. Qualsevol ordinador suficientment r\xc3\xa0pid amb una pantalla de resoluci\xc3\xb3 de 1280x720 o superior \xc3\xa9s capa\xc3\xa7 de reproduir v\xc3\xaddeo d'alta definici\xc3\xb3; ara b\xc3\xa9, si la font \xc3\xa9s de format 1080i, es produir\xc3\xa0 un escalat de la imatge d'alta definici\xc3\xb3 i la qualitat original es veur\xc3\xa0 minvada, malgrat que resulti pr\xc3\xa0cticament imperceptible. El v\xc3\xaddeo pot provenir de diferents fonts com Internet, arxius de dades o targetes sintonitzadores de televisi\xc3\xb3 digital. Internet ofereix alguns continguts en alta definici\xc3\xb3, com trailers o documentals de lliure desc\xc3\xa0rrega."